Poliačik, Martin, poslanec NR SR (2014-02-13):
Ďakujem pekne, pán predseda. Vážený pán navrhovateľ, panie kolegyne, páni kolegovia. Úplne na začiatok poviem, že keď sa hovorí niekedy pri týchto príležitostiach, že sa odbočí od témy a hovorí sa o tých politologických presahoch, tak niekedy to vie byť mimoriadne sofistikované. A dnešný deň je toho príkladom. Ja tomu po pravde nie úplne rozumiem. Predstavte si, Ľudová platforma zvolá túto schôdzu, Fico na ňu sem príde, povie pravici, čo má robiť, a potom odtiaľto odíde a Ľudovej platforme robí volebnú kampaň do eurovolieb. Ja som členom Národného konventu pre prípravu Slovenska na, na vedenie Európskej únie, a tým pádom ako člen tohto Národného konventu som sa zúčastnil spoločnej prednášky pána Fica a pána Sobotku. A pán Fico tam povedal, že: no, čo sa týka eurovolieb, tak musíme si sadnúť s pánom Frešom, s pánom Figeľom a s pánom Bugárom spolu a povieme slovenským občanom, že musia ísť v eurovoľbách voliť, a je úplne jedno, že koho z nás štyroch. Ty, vole! Tak to dneska zadelil. Tak ja tomu nerozumiem, že, že, že čo sú to, čo sú to, čo sú to za vzťahy. Ja predpokladám, že to s ním nemáte dohodnuté. A myslím si aj, že nie úplne oceňujete túto kampaň, ale to sa dnes stalo. To sa dnes stalo. Pán Fico zoširoka rozprával o tom, čo sú to štandardné a neštandardné sily na politickej scéne na Slovensku. No ale poďme teraz k tejto schôdzi. Kauza emisie nesie v sebe nepochybne toľko rôznych prvkov podozrenia, že by žiadala hneď niekoľko odchodov, hneď niekoľkých premiérov. U nás napríklad už vtedy bol dôvod na odchod premiéra, keď to bolo aktuálne za prvej vlády. Ale teraz, keď sa donášajú nové a nové fakty na stôl, tak je to opäť, je to opäť dôvod na odchod premiéra, preto som dal svoj podpis na zvolanie tejto schôdze. Ale druhý a pre mňa oveľa závažnejší dôvod je ten, čoho sme v dnešnej dobe svedkami. A pán premiér to udrel kladivkom po hlave, keď povedal, že áno, táto schôdza súvisí aj s prezidentskými voľbami, lebo ona súvisí. A pre mňa veľmi významne súvisí, pretože každý deň vidím, ako sa z peňazí ľudí, ktorí platia dane tomuto štátu, robí prezidentská kampaň. Povedzte mi, prosím vás, kolegovia, kde sa, kedy na svete stalo, že človek, ktorý dostal mandát na vedenie krajiny na štyri roky, si v prostriedku tohto obdobia povedal, že má toho dosť a išiel kandidovať na prezidenta? Kde sa stalo, že takýto človek v tej chvíli nepoložil úrad a veselo ďalej bačoval ako premiér? Kde? V ktorej krajine, kedy sa toto stalo? Ja o takej neviem. (Reakcia v sále.) Stalo sa to u nás a možno niekde v Afrike, Alojz bude vedieť, ale nemyslím si, že je to príklad hodný nasledovania. Jeden príklad z mnohých. Robert Fico ako premiér zvolal obed pre podporovateľov konkrétneho prezidentského kandidáta. Uprostred svojho pracovného dňa. Týchto zvolal na jedno miesto, dal si s nimi obedík. Ale predpokladám, že keď to urobil ako premiér, tak teraz zvolá obedy podporovateľov všetkých prezidentských kandidátov. Veď predsa z pohľadu premiéra majú všetci prezidentskí kandidáti mať rovnaké možnosti. Ja keďže podporujem aj so stranou SaS Rada Procházku, tak očakávam, že pán premiér tiež nás zvolá na takýto obedík, kde mu budeme môcť povedať, prečo podporujeme Rada Procházku ako prezidentského kandidáta. Potom Ľudová platforma tak isto pôjde na obedík. (Výkrik v sále: Nám by nechutilo.) No tak aspoň môžte povedať prečo. Ja by som to tiež rád počul ináč, že prečo podporujete pána Hrušovského za prezidentského kandidáta. (Reakcia v sále.) Nemám vek ešte, Jožko, ale ocením, keď ho budem mať, že ma podporíš. Ďakujem. SaS vyzvala v januári premiéra, aby mal aspoň toľko slušnosti a nechal na pokoji rezervu predsedu vlády. Táto feudálna položka by odôvodnila svoju existenciu jedine vtedy, ak by ju premiér používal na riešenie mimoriadnych situácií, ktoré si vyžadujú okamžité riešenie a rozpočet s nimi nepočítal, napríklad povodne. Ale dobre si pamätáme, že keď naozaj prišli povodne a Fico mal použiť rezervu v roku 2010, tak už v nej nič nebolo. lebo všetci možní smerácki kamaráti po celom Slovensku už medzitým dostali kadejaké všimné. Nemajú tieto peniaze určite slúžiť na to, aby pán premiér, ako feudálny pán chodil po svojom kraji a otváral z nich ihriská. Ak máme mať ihriská zaplatené od štátu, tak to má byť v kapitole ministerstva školstva alebo regionálneho rozvoja. Nemôže byť, že pán premiér chodí a povie: ´Ó, dobre, pán starosta, ja som tu doniesol peniažky, otvor si ihrisko.´ A pred celou dedinou prestrihne pásku. To nie sú jeho peniaze. Tie peniaze tam dali daňovníci Slovenskej republiky a tak by s nimi mal aj nakladať. Pred voľbami v roku 2010 takto bolo minutých dvakrát toľko ako celoročný rozpočet tejto rezervy. Bolo napríklad nevyhnutné zaplatiť 17 000 eur za nechty fešnej fitnesky. Predpokladám, že to bolo na to, aby z pozície osobnej stráže, ak by sa náhodou našiel niekto, kto by to išiel kritizovať, mohla dotyčnému vyškrabať oči. Za 17 000 má nechty na to dostatočne silné. Ďalší bod, ktorý stojí za zváženie, je postavenie Národnej rady, odkedy je pán Fico prezidentským kandidátom. Tak Národná rada rokuje, normálne Národná rada, ktorá má kontrolovať vládu, ktorej sa má zodpovedať vláda a ktorej sa má zodpovedať premiér ako prvý predstaviteľ tejto vlády, nie, pán Paška jednak bezodplatne uvoľní historické priestory Národnej rady na zavedenie tej tzv. novej tradície, že budeme hodnotiť len tak uprostred roka, ako sa na Slovensku máme. A len tak medzi rečou pán Fico povie, ale ešte som zabudol jednu vec, čo, ako som si teraz spomenul, idem kandidovať za prezidenta, a sedia tam veľvyslanci, sedia tam štátni úradníci, sedia tam všetci poslanci, a Národná rada zasadá. Všetci poslanci SMER-u, ďakujem, pán Bugár. Aké je toto postavenie Národnej rady ako najvyššieho zákonodarného orgánu a ako jediného orgánu okrem prezidenta, ktorý je priamo volený občanmi? Ako to vyzerá, keď tu musí Alojz Hlina tri hodiny stepovať za tým pultíkom, lebo podľa rokovacieho poriadku nutne prítomný člen vlády tu nie je? Kto za toto zodpovedá? Robert Fico nemá pochopenie a zmysel pre fair play. Okrem všetkých tých vecí, o ktorých hovoril Richard Sulík, okrem celej emisnej kauzy je zodpovedný za narušenie základných občianskych a demokratických princípov tejto krajiny. Je zodpovedný za ekonomický úpadok, je zodpovedný za oslabenie občianskej spoločnosti, je zodpovedný za to, že z parlamentu sa stala hlúpa slúžka piár stratégie tohto nášho všemocného prezidentského kandidáta. Som presvedčený o tom, že keby bol chlap a nie zbabelec, tak v momente, keď ohlásil svoju prezidentskú kandidatúru, tak by minimálne poveril výkonom funkcie premiéra jedného zo svojich podpredsedov a úplne sa stiahol z pozície premiéra Slovenskej republiky. Keby bol naozajstný chlap, tak odstúpi z pozície premiéra a ide rovnocenne so všetkými ostatnými kandidátmi do férovej súťaže. To on ale neurobil. To on neurobil. Zneužíva celý aparát exekutívy tohto štátu, zneužíva celý aparát zákonodarnej moci tohto štátu jedinému politickému cieľu, aby predčasne mohol ísť na imunitou chránený, a obávam sa, že aj dlhý politický dôchodok. A ja mu odmietam pri takomto niečom robiť štafáž. Ďakujem pekne.